Nuuskommentaar: Waarheen met pleitende landbou en Reserwebank te midde van ANC-rebellie?Ace Magashule (Foto: ANA) Is die ANC se sekretaris-generaal, Ace Magashule, besig om openlik die party uit president Cyril Ramaphosa se hande te wring? Kom Ramaphosa self die mas op, of pas hy beleid daagliks aan om verskillende magsbasisse in die ANC so rustig as moontlik te hou, en in die proses eenvoudig vertroue wat hy self pas geskep het, soos by die landbou, in die steek te laat in pogings om interne rebellies te probeer voorkom? Vir sommige van die sektore wat in werklikheid aan hul lot oorgelaat word, handel dit nie net oor welvaart – ook die land se welvaart – nie, maar om die betrokkenes se lewens. Veel meer as die landbou dra nou by tot ’n gees van post‑euforiese trauma. Hierdie trauma het die opgewondenheid van ’n Zuma-bevryde land se gees van bevryding met trauma vervang – heel gepas vir ’n land wat begin ontrafel in hoe verre ’n mate die land gekaap was. Dink maar aan die bekendmaking van ekonomiese syfers vir die eerste kwartaal van vanjaar wat pas verskyn het, met die ekonomie wat met meer as drie persent gekrimp het. Dit val saam met die Proteas se sukkelvertoning by die Krieketwêreldbekertoernooi in Brittanje. Die enorme droogte is nog nie oral gebreek nie. Rassisme lééf, maar nie altyd daar waar die regering en meelopers ander probeer wysmaak waar die probleem eintlik ontstaan en vetgevoer word nie. Maar so erg soos dit alles klink, die landbou se lot is veel erger. Terwyl die land met net meer as drie persent die kreeftegang gegaan het, is dieselfde syfer oor dieselfde tydperk vir landbou 13,2%, dus tien persent hoër as die land in geheel. Voeg hierby dat AfriForum se plaasaanvalsyfer ook nou bekend gemaak is, en dit raak moeilik vir boere en hul gesinslede om optimiste te wees. Boonop word Ramaphosa nou gelooi oor hy weier om hom oor plaasmoorde uit te laat, nadat hy onlangs nog bemoedigende uitlatings oor die landbou gemaak het. En dan is daar natuurlik die omvattende skade wat die planne vir grondgryp sonder vergoeding reeds aan die ekonomie aanrig, ten spyte van “gerusstellings” deur Ramaphosa, sy Ramaforiese beeldpoetsers en die Seunse Weenkoor. Pres. Cyril Ramaphosa. Foto: Jairus Mmutle/GCIS Maar ’n nog groter probleem is die verklarings wat die ANC se sekretaris-generaal, Ace Magashule, nou “namens” die ANC uitreik, maar wat in wese Ramaphosa lynreg weerspreek oor sake soos onder meer die funksies van die Reserwebank (wat hy wil uitbrei, maar deur die ekonoom Dawie Roodt as hoogverraad beskryf word), en die warbeelde van die ANC net vergroot. Die land het nou beleidstabiliteit nodig – nie ’n intra-burgeroorlog in die ANC waar beide partye aanspraak maak hul weergawe is die amptelike nie. Hierdie Babelse verwarring is vanoggend goed deur RSG se nuus om 07:00 saamgevat. “Volgens die presidensie is verskeie kritieke kwessies uitgelig wat die staatsinstellings kniehalter in hulle pogings om groei en ontwikkeling te bevorder. Dit wissel van gebrekkige finansiering en swak bestuur tot uitgediende wetgewing en politieke inmenging. Ramaphosa het na afloop van die vergadering gesê die regering is daartoe verbind om met die bestuurstrukture en belanghebbers saam te werk om oplossings vir die probleme te vind. Ramaphosa se strategie om groei te bevorder sukkel om momentum te kry en word onder meer belemmer deur die haglike finansiële toestand van maatskappye soos Eskom en die Suid-Afrikaanse Lugdiens.” Kundiges meen dat Ramaphosa, strydig met die ANC se gebruik, die kwessie in die openbaar sal moet takel, omdat die gebruiklike hantering van tweespalt agter geslote deure net die publiek se wantroue sal laat toeneem. Intussen begin Ramaphosa se metodiek om vertroue te skep teen ’n versnelde tempo uit te rafel, omdat sodra hy ’n sektor gerus gestel het, hy soveel aandag elders moet skenk dat daardie brûe van pasgeskepte of pasherstelde vertroue verbrand word. In die proses is dit dikwels juis die landbou wat die spit afbyt. Nie alleen word die basiese beginsels van eiendomsreg, en die stabiliteit wat deur eiendomsreg bewerkstellig word, kliphard gerysmier deur die grondgryp nie, maar ook deur die sekerheid van verblyfreg-wet, die ontneming van aansprake van mineraleregte (eintlik die sogenaamde ondergrond), ondergrondse water, en ’n magdom ander miskennings van regte wat met die besit van eiendom behoort te geld. Netwerk 24 berig vanoggend dat die twis in die ANC oor die Reserwebank ’n groot toets vir die leierskap van Ramaphosa gaan wees. Beleggersvertroue word geskaad en skaad die ekonomie wat reeds in die waaksaal is.